Tut a ses temp

Da Clo Duri Bezzola

Sco quai che auters, na main crettaivels ch'el, sa tegnevan vi da la trinitad ecclesiastica, bab, figl e Sontg Spiert, sa tegneva Alfredo, il coiffeur en nossa vischnanca cun il cor da partisan, vi da la trinitad: nascher, cumbatter per la giustia e murir per la libertad.
Da quel temp en las Abruzzas cunter l'armada dal grond duca era restada er la chanzun "O bella ciao" ch'el chantava davant l'entrada, tranter in client ed il proxim, sa pusond cunter il rom da la porta, las chommas en crusch, tranter polesch e dus dets la Parisienne senza.
Suenter muventavan sias pivatellas embrinidas la forsch sper il nas vi, quel zic zic senza tagl per restar en il ritmus, e fladava in ventin maschadà da tubac e parfum, per nus quella giada l'odur dal grond vast mund.
Tranter las duas pultrunas da tgirom nair steva ina mobiglia cun manetschs da metal ch'el numnava la "Divina cumoda", ed er senza conuscher Dante, manava forsa la surpraisa dal chaschut sisum en il paradis.

Tut a ses temp
Il chaschut giusum, quel per ils uffants pitschens, cuntegneva ils tschitschs per indultschir "I'inferno", quel entamez ils battafieus da benzin per il "purgatorio" ch'el regalava als mats pli gronds, e quel sisum, "il paradiso", cun ils parisers per quels che bandunavan il salun da coiffeur cun l'ordinaziun da creschids, circundads d'in'unda da Pitralon, quell'aua da far la barba che Alfredo numnava acqua santa. "La bocca mi bacia tutto tremante ..."
Las mattas che gievan a sa far bellas survegnivan da sia dunna in spievelin da giaglioffa radund, ma "Schneewittli davos las set muntognas tar ils set nanins era anc milli giadas pli bella".
Be Napoleun vegn ad esser stà anc pli superbi tar sia encurunaziun sco imperatur dals Franzos che nus buobs en quel mument che Alfredo tirava il cuntè da far la barba duas trais giadas suravi il tgirom, tendeva cun il polesch la pel da la gianoscha si vers l'ureglia ed allontanava per l'emprima giada uffizialmain quella fiffa daditg bramada, l'unica stgarsa offerta ch'ins al pudeva far, cun la speranza da vegnir deliberà per adina dal purgiatieri pubertar e da vegnir elevà en il paradis dal mund creschì.
Cun la rutina dal maister svidava el in per guts en quel maun che na tegneva betg la buttiglia, deva schlappinas da Pitralon, l'emprim sin ina missella, repetiva la procedura sin l'autra, che la pel briclava, la cumprova che la mutaziun da l'uffant al creschì era reussida. Quels che ristgavan dad auzar lur sguard en quest mument solen, vesevan la fatscha d'Alfredo en il spievel da paraid, enramada da fotografias e bandierinas da sia squadra da ballape preferida.
Er sche l'aua sontga aveva gia daditg serrà las poras, splattinava Alfredo cun mauns sitgs ed egls serrads, sco sche sia "Juve" davosvart avess marcà il gol decisiv.
En quel mument che Alfredo preschentava l'object da destin en il spievel da maun ch'el tegneva davos il dies dal client, s'univan epilog e culminaziun da quest act sacral ad in ritual d'iniziaziun, da congualar be anc cun il terz giavisch che s'accumplescha en la paraula. Ils criteris che manavan en l'ierarchia dals chaschuts sin in stgalim pli aut, restavan ses secret professiunal. En mintga cas pudevan quels sa maschadar en nossa vita cun pli grond effect ch'il "Bravo" u l'emprima biera gronda. 
Uschia n'emblid jau betg pli quel di suenter il coiffeur, sin viadi vers chasa, in maun en giaglioffa cun il det-mussader che furava da cuntin tras quel rintg lom da gumma, entant ch'il polesch charezzava l'ur en girs inquiets. Bunamain d'envilgiar l'auter maun en plaina libertad cun la funcziun da ventagl che procura per ils ventins da Pitralon per cas ch'ina matta tschiffass vent, forsa, e pigliass si la passida per raquintar tut a tschellas, damaun anc avant scola.

Ma tut a ses temp
Savend che mintga uman tira davos sai si'atgna savur, curriva jau tut ad andetg in per pass enavos, sigliottava dad ina chomma sin l'autra, sbassava e dauzava il chau da cuntin, unicamain per ma persvader che mia pel derasava anc adina quel aroma irresistibel e viril.
Ma sin via gnanc olma, nundir in da mes socis, che m'avess a la fin guardà en fatscha dad um ad um.
Sche tge far ussa cun quest regal smaledì, sche gnanc il muscul il pli minuscul na mussava interess londervi. AI metter en segirezza per entant, or en iert sut in crap, u al conservar anc in temp en las chautschas, almain fin a la proxima laschiva?

Co jau bramava in tschitsch, insatge visibel almain, u il battafieu per far impressiun cun ina cigaretta.
Jau saveva bain avunda che l'effect dal Parfum giess sa perdend sur notg en quel Plimatsch che da chasa ora nun era mai previs per lugar lien il chau d'ina matta, e perquai m'era quest guaffen en ils mauns enta pes.
Ed engianar cun in per guts "Old Spiee" da bab il di suenter, quai nun era il medem, perquai che bab, primo, na fascheva mai la pausa cun lavurar, e secundo na chantava el er betg "O bella ciao" davant porta, mabain "O bella val" en il chor viril, e terzio sun jau vegnì a savair pir pli tard ch'jau era londervi da prender cumià da l'idea che la "Cumedia" vegn da cumoda e ch'ils parisers mainan en il paradis.

Ma sco ditg, tut a ses temp